የክልሉ አስተማማኝ ሰላም ለአልሚዎች ምቹ መሆኑ ተገለፀ
አዲስ አበባ፦ በአሁኑ ወቅት በኦሮሚያ ክልል የሰፈነውን አስተማማኝ ሰላም በመጠቀም ለአልሚዎች ምቹ በመሆኑ ወደ ልማት ስራ መግባት የሚያስቡ አካላት መምጣት እንደሚችሉ የክልሉ ኮሙኒኬሽን ጉዳዮች ቢሮ ገለፀ፡፡የቢሮው ኃላፊ አቶ አድማሱ ዳምጠው እንዳመለከቱት በአሁኑ ወቅት በኦሮሚያ ክልል ያለው ሰላም አስተማማኝ በመሆኑ በክልሉ የማልማት ፍላጎት ያለው የየትኛውም ብሔር ተወላጅ ወደ ክልሉ መግባት ይችላል፡፡ ኦሮሚያ ክልልም ሆነ ህዝቡ ከየትኛውም ብሔር ብሔረሰብ ጋር በሰላማዊና ለውጡን ማስቀጠል በሚያስችል መልኩ ለመስራት ዝግጁ ነው ያሉት ኃላፊው ሆኖም ለውጡን ከሚያደናቅፍ ህጋዊነትን ካልተከተለና በአቋራጭ ለመበልጸግ ከሚያስብ የትኛውም አካል ጋር ግን እንደማይደራደር ጠቁመዋል፡፡ እንደ ኃላፊው ገለጻ በሰላማዊና ህጋዊ እንዲሁም ለውጡን ማስቀጠል በሚቻልበት መንገድ በአቋራጭ ከመበልጸግ በወጣ አስተሳሰብ ለመጣ አካል ክልሉ ምቹ ሁኔታዎችን በማዘጋጀት ላይ በመሆኑም በዚህ ደረጃ ዝግጁ የሆነ ማንኛውም ኢትዮጵያዊ ሁሉ መምጣት ይችላል ብለዋል፡፡ ኦሮሚያ ክልል የብሔር ብሔረሰቦች መናኸሪያ ነው፤ ይህ የሆነው ደግሞ ህዝቡ ባለው የመቻቻል አብሮ የመኖር እሴት ነው፤ በመሆኑም ክልሉ ከሁሉም ብሔር ብሔረሰቦች ጋር በእኩልነት በአንድነትና በመፈቃቀር አብሮ ለመኖር እንደ መንግስትም እንደ ህዝብም ፍላጎት ያለው መሆኑን አመልክተዋል፡፡‹‹ከሁሉም ክልሎች ጋር ያለውን የህዝብ ለህዝብ ግንኙነት አጠናክረን በመስራት ላይ ነን›› ያሉት ኃላፊው በተገኙ ውጤቶችም በተለይም የግጭት መነሻዎች የህዝብ እንዳልሆኑ በመረዳት የቆዩው አንድነቱና አብሮነቱ ተጠናክሮ እንዲቀጥል መሰረት እየጣልን መሆኑን አስታውቀዋል፡፡ ትውልዱም ነባር የሆኑ የገዳ እሴቶችን እንዲያውቅና በውል ተረድቶት ሌላውንም እንዲያስተምር ከፍተኛ ስራ እየተሰራ እንደሆነም ጨምረው ገልጸዋል፡፡ ከክልሎች ጋር የሰላም ብቻ ሳይሆን የልማት ትስስርንም የማጠናከር እቅድ አለ፤ ለአብነት ከቤኒሻንጉል ጉምዝ ጋር የሚያገናኝ መንገድ የመገንባት፣ ከሶማሌ ክልል ጋር ረጅም ኪሎ ሜትር የሚያጠቃልል የመስኖና የመንገድ ፕሮጀክት የመስራት ጅምሮች መኖራቸውን ለአብነት አንስተዋል፡፡አዲስ
 ዘመን ነሃሴ 8/2011እፀገነት አክሊሉ